- Imponerende. Sådan betegner 72-årige Peter Vinde fra Løgstør det indgreb, han netop har fået foretaget på Aalborg Universitetshospital. Peter Vinde har som den første patient i Norden fået indsat en kunstig hjerteklap i venstre side af hjertet med det der kaldes "kateterteknik". Indgrebet er gået godt, og patienten er taknemmelig: - Det er imponerende, hvor dygtige lægerne og sygeplejerskerne er, sagde han et par dage efter det  seks timer lange indgreb. Hurtigt på benene igen Eftersom patienten med det nye indgreb slipper for, at brystkassen skal åbnes, er man hurtigt klar til hverdagen igen kort efter, forklarer overlæge Niels Holmark Andersen, som sammen med Phillip Freeman, overlæge på kardiologisk afdeling stod for indgrebet: - Resultatet bliver lige så godt som ved en operation, men på denne måde kan patienten allerede vækkes efter nogle få timer, siger Niels Holmark Andersen og fortsætter: - Og derudover kan patienten blive udskrevet efter et par dage, siger Niels Holmark Andersen. Stråler af stolthed På hospitalets kardiologiske afdeling er man stolte efter første afprøvning af den nye teknik: - Det er gået fremragende. Der ligger en masse forarbejde bag, og jeg har gennemgået indgrebet 1000 gange i mit hoved, inden vi gik i gang, så jeg er bare enormt glad for, at alt gik så godt, siger overlæge Phillip Freeman.

Opsummering:
Ny nordjysk operationsteknik kan redde patienter, der ikke kan klare en krævende operation.